मैंने गौर किया कि एक दोस्त पिछले कुछ दिनों से कम बोलने लगा था। बातचीत में उदासीन दिखता था और कई बार तनाव उसके चेहरे से झलक जाता था। मैंने कारण पूछा तो वह टाल गया। दरअसल, देश में लोग मानसिक बीमारियों के बारे में ज्यादा बात नहीं करते हैं। एक आम धारणा यह है कि अगर किसी को कोई मानसिक बीमारी है तो ऐसा जरूर उसकी गलतियों की वजह से हुआ होगा। देश में मानसिक रोगियों का इलाज कराने की जगह लोग उन्हें ताने मारते हैं और उनका मजाक उड़ाते हैं। हालत यह है कि मानसिक रोगियों की संख्या लगातार बढ़ती जा रही है। किसी के भी घर में ऐसा सदस्य हो सकता है जो तनाव के दौर से गुजर रहा हो, क्योंकि तनाव एक ऐसी बीमारी होती है जिसके बारे में शुरुआती कुछ वर्षों में पता नहीं चलता।